Na web stranicama Općine Čavle objavljen je prijedlog Odluke o visini paušalnog poreza po krevetu i smještajnoj jedinci na području Općine Čavle te se poziva zainteresirana javnost na Savjetovanje o istoj.

Pravna osnova za donošenje ove Odluke je članak 57. stavak 3. Zakona o porezu na dohodak („Narodne novine“ broj 115/16, 106/18, 121/19, 32/20, 138/20, 151/22 i 114/23)-u daljnjem tekstu: Zakon.

Općinsko vijeće Općine Čavle usvojilo je Odluku o visini paušalnog poreza po krevetu i smještajnoj jedinici na području Općine Čavle 30. siječnja 2019.g. („Službene novine Općine Čavle “ broj 02/19).

Člankom 57. stavkom 2. Zakona propisano je da se poreznim obveznicima koji ostvaruju dohodak od iznajmljivanja stanova, soba i postelja putnicima i turistima i organiziranja kampova, porez na dohodak po osnovi obavljanja te djelatnosti utvrđuje u paušalnom iznosu, pod uvjetima i na način propisan člancima 61. i 82. Zakona.

Nadalje, u članku 57. stavkom 3. Zakona propisano je da su jedinice lokalne samouprave u tome slučaju obvezne donijeti odluku kojom će propisati visine paušalnog poreza po krevetu, a koje ne mogu biti manje od 19,91 EUR niti veće od 199,08 EUR.

Pravilnikom o paušalnom oporezivanju djelatnosti iznajmljivanja i organiziranja smještaja u turizmu („Narodne novine“ broj 1/19, 1/20, 138/20, 1/21 i 156/22) utvrđeni su kriteriji po kojima predstavničko tijelo jedinice lokalne samouprave svojim odlukama propisuje visinu paušalnog poreza na dohodak i djelatnosti iz članka 57. stavka 2. Zakona.

Važećom Odlukom o visini paušalnog poreza po krevetu i smještajnoj jedinci na području Općine Čavle utvrđena je visina paušalnog poreza prema naseljima u kojima se obavlja djelatnost iznajmljivanja i smještaja u turizmu i to: za naselje Čavle 33,84 EUR, za naselja Cernik, Mavrinci, Soboli, Zastenice 27,87 EUR te za naselja Buzdohanj, Grad Grobnik, Ilovik, Podčunić i Podrvanj 19.91 EUR.

Novom Odlukom o visini paušalnog poreza po krevetu i smještajnoj jedinci na području Općine Čavle predlaže se uvođenje paušalnog poreza u jednakom iznosu za sva naselja u visini od 50,00 EUR. Obzirom da su i komunalna naknada i komunalni doprinos u Općini Čavle utvrđeni jednako za sva naselja intencija je da se i iznos paušalnog poreza uvede u jednakom iznosu. Također obzirom da je zabilježen trend pozitivnog rasta broja smještajnih kapaciteta kao i noćenja na području Općine Čavle te da raste broj turističkih manifestacija koje se održavaju kroz cijelu godinu, čime se povećavaju i ulaganja u turističku i komunalnu infrastrukturu. Slijedom navedenog, predlaže se povećanje iznosa predmetnog paušalnog poreza.

Rok za podnošenje prijedloga je do 20. studenog 2023. godine do 11.00h. Prijedlozi se mogu dostaviti pisanim putem i na elektroničku adresu: pisarnica@cavle.hr.

Po završetku Savjetovanja, svi pristigli prijedlozi bit će pregledani i razmotreni te će se o istim sastavit Izvješće o usvojenim i odbijenim prijedlozima koje će biti objavljeno na web stranici Općine Čavle.

Temeljem predložene Odluke te predloženih izmjena i dopuna po provedenom Savjetovanju, sastaviti će se konačni prijedlog Odluke i ista uputiti na donošenje Općinskom vijeću Općine Čavle.

 Općinska načelnica

KLASA: 400-01/23-01/24

URBROJ: 2170-17-01/01-23-1

Čavle, 20. listopad 2023.g.

Prijedlog Odluke

Na temelju članka 57. stavka 3. Zakona o porezu na dohodak („Narodne novine“ broj 115/16., 101/17, 114/22, 114/23) i članka 19. Statuta Općine (Službene novine Primorsko-goranske županije broj 20/14, 26/14, 27/15, Službene novine Općine Čavle 12/18, 41/18, 3/21, pročišćeni tekst 4/22) Općinsko vijeće Općine Čavle na sjednici održanoj XX. studenog 2023. godine donosi

**ODLUKU**

**o visini paušalnog poreza po krevetu i smještajnoj jedinici**

**na području Općine Čavle**

Članak. 1.

Ovom Odlukom određuje se visina paušalnog poreza po krevetu u sobama, apartmanima i kućama za odmor i smještajnim jedinicama koji se nalaze na području Općine Čavle.

Članak 2.

Visina paušalnog poreza za sva naselja u Općini Čavle iznosi 50,00 EUR.

Članak 3.

Godišnji paušalni dohodak utvrđuje se poreznim Rješenjem.

Rješenje iz stavka 1. ove Odluke donosi nadležna ispostava Porezne uprave.

Članak 4.

Stupanjem na snagu ove Odluke prestaje važiti Odluka o visini paušalnog poreza po krevetu i smještajnoj jedinici na području Općine Čavle („Službene novine Općine Čavle “ broj 02/19).

Članak 5.

Ova odluka objavit će se u ”Službenim novinama Općine Čavle”, a stupa na snagu od 01. siječnja 2024. godine.

OPĆINSKO VIJEĆE OPĆINE ČAVLE

Predsjednik Općinskog vijeća

Norbert Mavrinac

KLASA:

URBROJ: